Ukrudtsbrænder antændte skur, og ilden var tæt på for alvor at få fat i en villa. Indsatsleder advarer havefolket om, at det er knastørt derude, og man skal tænke sig godt om, når man brænder ukrudt af.

Et 30 kvadratmeter stort skur i Kornelparken i Grindsted brændte i dag over middag ned til grunden. Årsagen til branden var, at husets ejer var ved at brænde ukrudt af med en ukrudtsbrænder. Nordjyllands Beredskab fik meldingen klokken 13.26, og indsatsleder Jakob Schmidt forklarer, at skuret brændte ned, og at det blandt andet gik ud over en havetraktor og andre haveredskaber, som var placeret i skuret. - Ejeren var ved at brænde ukrudt af med sin ukrudtsbrænder, da ilden fik fat i noget tørt kvas, og derefter gik der ild i skuret, siger Jakob Schmidt. Han fortæller, at ilden var så kraftig, at der sprang nogle ruder i villaen ved siden af skuret, og at der gik ild i noget af udhænget. - Ejeren havde forsøgt at slukke branden med noget vand, og det var meget tæt på, at ilden for alvor spredte sig til selve huset, siger Jakob Schmidt. Han konstaterer samtidig, at nu er sæsonen i gang. Og med det mener han, at nu begynder havefolket at tænde ukrudtsbrænderne, og han forudser, at der desværre kommer flere lignende brande i den nærmeste fremtid. - Selv om vi har fået en del regn på det seneste, er vegetationen fra sidste år knastør. Så jeg vil på det kraftigste råde folk til at være yderst forsigtige, når de bruger deres ukrudtsbrænder, siger Jakob Schmidt. På Beredskabsstyrelsens hjemmeside er der gode råd at hente i forbindelse med brugen af ukrudtsbrænder. Husejeren i Kornelparken i Grindsted vil blive sigtet for overtrædelse af beredskabsloven.